MTLS – SAWADลูบคมตลาดทุน
หุ้น 2 ตัวนี้ เมื่อวันก่อนหน้าราคาขึ้นมาทำนิวไฮนับจากเข้าตลาดหลักทรัพย์ฯ
19 พ.ย. 2558

ธนะชัย ณ นคร
 
หุ้น 2 ตัวนี้ เมื่อวันก่อนหน้าราคาขึ้นมาทำนิวไฮนับจากเข้าตลาดหลักทรัพย์ฯ
มูลค่าการซื้อขายก็หนาแน่น
ส่วนวานนี้ตอนผมเขียนต้นฉบับ ราคาหุ้น SAWAD ปรับลง
ส่วนหุ้น MTLS ยังขึ้นๆ ลงๆ อยู่ระหว่าง 20.90-21.10 บาท หรือยังบวก-ลบนิดหน่อยหากเทียบกับวันปิดก่อนหน้านี้
จริงๆ แล้วหุ้น 2 ตัวนี้จัดอยู่ในกลุ่มไฟแนนซ์เหมือนกัน แต่รูปแบบการทำธุรกิจแตกต่างกัน
จำได้ว่าเมื่อช่วงต้นปีที่ผ่านมา ผมก็เคยเขียนเกี่ยวกับหุ้น 2 ตัวนี้ และก็ไม่น่าเชื่อว่า หุ้น 2 ตัวนี้ราคาจะก้าวมาไกล หรือปรับเพิ่มขึ้นมาอย่างมาก
สิ้นปี 2557 หุ้น SAWAD บริษัท ศรีสวัสดิ์ พาวเวอร์ 1979 จำกัด (มหาชน) อยู่ที่ 24.41 บาท
ส่วนวานนี้ คิดราคา ณ ปิดตลาด อยู่ที่ 47.00  บาท
เมื่อนำมาหาค่าเปอร์เซ็นต์ที่หุ้นเพิ่มขึ้นมาจากสิ้นปี 2557 พบว่า เท่ากับ 92.54%
ใครถือไว้ตั้งแต่ตอนนั้น ผ่านมาจนวานนี้ ก็กระเป๋าตุงนั่นแหละ นั่งนับเงินกันเมื่อยมือเลย
หุ้น SWAD เข้าซื้อขายในตลาดหลักทรัพย์ฯ เมื่อวันที่ 8 พฤษภาคม 2557 เคาะราคาไอพีโอ 6.90 บาท พี/อี ณ ขณะนั้นอยู่ที่ 11.90 เท่าส่วนค่า พี/อี ของหมวดอุตสาหกรรมอยู่ที่ 10 เท่า
เชื่อไหม…ตอนนั้นมีนักลงทุนบางคนได้รับการจัดสรรหุ้นตัวนี้ ยังลังเลว่าจะรับดีไหม
เพราะเขามองว่า พี/อี สูงกลัวหลุดจอง
ทว่า หากมองเพียงแค่นั้น มันไม่ครบองค์ประกอบ เพราะแม้ พี/อี จะสูง แต่หุ้นตัวนี้เป็น Growth Stock การเติบโตของผลประกอบการ และกำไรสุทธิเฉลี่ยต่อปี 30% ขึ้นไป
ล่าสุดผลประกอบการไตรมาส 3/58 ออกมา 370 ล้านบาท เพิ่มขึ้น 65%
และช่วง 9 เดือนแรก กำไรสุทธิ 939 ล้านบาท เพิ่มขึ้น 60% ขณะที่ผู้บริหารของ SAWAD ตั้งเป้าการเติบโตของปีนี้ไว้เพียง 30% เท่ากับที่เคยมีการวิเคราะห์กันไว้
ข้อมูลล่าสุดของหุ้น SAWAD วานนี้ ที่ราคา 47.50 บาท ค่า พี/อี ซื้อขายกันอยู่ที่ 39.50-40.50 เท่า
ผมเห็นนักวิเคราะห์หลายคนก็ยังแนะนำ “ซื้อ”เช่น บล.ฟิลลิป ให้ราคาเป้าหมาย 55 บาท ส่วน บล.โนมูระ พัฒนสินฯ ก็แนะนำซื้อ และอยู่ระหว่างการรวบรวมข้อมูลเพื่ออัพราคาเป้าหมายใหม่
และ บล.กรุงศรี ให้ Outperform ตลาดฯ และเป้าหมาย 54 บาท
มาดูหุ้น MTLS หรือ บมจ.เมืองไทย ลีสซิ่ง กันบ้าง
MTLS ทำธุรกิจสินเชื่อจำนำทะเบียนรถเช่นเดียวกับ SAWAD เพียงแต่ของ MTLS จะมีสัดส่วนของรถจักรยานยนต์ หรือมอเตอร์ไซค์เป็นหลัก
เคาะราคาขายไอพีโอ 5.50 บาท/หุ้น และเข้าซื้อ-ขายในตลาดหลักทรัพย์ฯ เมื่อ 26 พ.ย. 57
นี่ก็เกือบจะครบ 1 ปี ที่เข้าเทรดแล้ว
วันแรกที่ซื้อขาย ราคาขึ้นไปสูงสุด 11.90 บาทต่อหุ้น และก็เป็นราคาปิดตลาดด้วย
แต่หากดูตัวเลข ณ สิ้นปี 2557 หุ้น MTLS อยู่ที่ 12.20 บาท
ดีดลูกคิดเพื่อนำมาเปรียบเทียบกับราคาปิดวานนี้ 20.90 บาท เท่ากับว่าราคาปรับขึ้นมา 71-72% น้อยกว่า SAWAD เล็กน้อย
ส่วน พี/อี ซื้อขายกันที่ประมาณ 60 เท่า
MTLS ไตรมาส 3/58 กำไรสุทธิ 220.05 ล้านบาท เพิ่มขึ้น 58.30% จากไตรมาส 3/57
ส่วนช่วง 9 เดือนแรกของปีนี้ มีกำไรสุทธิรวม 584.91 ล้านบาท เพิ่มขึ้น 187.56 ล้านบาท เปลี่ยนแปลง 47.20% เมื่อเทียบช่วงเดียวกันของปีก่อน
ดูตัวเลขกำไรแบบนี้แล้ว การเติบโตคล้ายๆ กับ SAWAD
การเติบโตในระดับ 40-50% แบบนี้ ส่วนหนึ่งอาจจะมาจากฐานที่ค่อนข้างต่ำ
แต่นักวิเคราะห์หลักทรัพย์ ต่างก็เชื่อว่า การเติบโตแบบนี้จะยังคงเห็นต่อไปในช่วง 3-5 ปีข้างหน้า หรืออาจมากกว่านั้น และทำให้โบรกฯ หลายแห่ง
คงแนะนำซื้อหุ้น MTLS เช่นกัน
เช่น บล.ฟิลลิป ให้เป้าหมาย 25.50 บาทต่อหุ้นขณะที่ บล.ดีบีเอสฯ ให้ราคาถึง 27 บาท
และบล.ฟินันเซีย ไซรัส ให้ราคา 25 บาท
ทั้งหมดนี้ยังคงแนะนำ “ซื้อ” ด้วยเหตุผลว่า MTLS ยังคงขยายงานเชิงรุก และมีระบบการบริหารจัดการหนี้เสียที่มีประสิทธิภาพ
อย่างตัวเลขหนี้ที่ไม่ก่อให้เกิดรายได้ หรือ NPL เพียง 1.01%
และปี 2559 กำไรจะขึ้นไปถึง 1,109 ล้านบาท บวก 36%
หุ้นทั้ง 2 ตัวแม้ว่า พี/อี อาจจะค่อนข้างสูง เพราะวิ่งล่วงหน้าแซงผลประกอบการไปก่อนแล้ว
แต่ก็น่าจะดูดีกว่าหุ้นพี/อีต่ำ แต่ไม่มี Growth
 